b'\n_START_ARTICLE_\nPal\xc2\xb7ladi (est\xc3\xa0tua)\n_START_PARAGRAPH_\nEl Pal\xc2\xb7ladi (en\xc2\xa0grec: \xce\xa0\xce\xb1\xce\xbb\xce\xbb\xce\xac\xce\xb4\xce\xb9\xce\xbf\xce\xbd; Pall\xc3\xa1dion), en la mitologia grecoromana,\xc2\xa0era una est\xc3\xa0tua arcaica de fusta que representava la deessa Atena i es conservava a Troia des dels temps de la seva fundaci\xc3\xb3.\xc2\xa0Segons la tradici\xc3\xb3, Eneas va fugir fins a Roma amb el Pal\xc2\xb7ladi, all\xc3\xa0 es conservava al temple de Vesta.\n_START_SECTION_\nCaracter\xc3\xadstiques\n_START_PARAGRAPH_\nHom deia que l\'est\xc3\xa0tua mesurava tres colzes d\'altura, tenia els peus junts, una llan\xc3\xa7a a la m\xc3\xa0 dreta i una filosa amb un fus a l\'esquerra. Era una est\xc3\xa0tua divina dotada de propietats m\xc3\xa0giques i representava una figura dreta, amb la rigidesa d\'un x\xc3\xb3anon (\xc3\xaddol de fusta de l\'\xc3\xa8poca arcaica).\n_START_SECTION_\nEl Pal\xc2\xb7ladi a Troia\n_START_PARAGRAPH_\nTot i que comunament es considerava que el Pal\xc2\xb7ladi representava Atena, la tradici\xc3\xb3 que recull Apol\xc2\xb7lodor el Gram\xc3\xa0tic\xc2\xa0sobre el seu origen suposa que la va construir Atena en honor a Pal\xc2\xb7las, filla de Trit\xc3\xb3, amb qui s\'havia criat i a qui havia donat mort involunt\xc3\xa0riament mentre s\'exercitaven en les arts b\xc3\xa8l\xc2\xb7liques. Les dues nenes s\'exercitaven juntes, per\xc3\xb2 un dia van discutir i en el moment que Pal\xc2\xb7las anava a ferir Atena, Zeus va tenir por per la seva filla i va posar la seva \xc3\xa8gida davant de Pal\xc2\xb7las. La noia es va espantar i no va poder parar el cop d\'Atena. Aquesta, desconsolada, va fer una est\xc3\xa0tua que era la representaci\xc3\xb3 exacta de la seva companya i la va revestir amb l\'\xc3\xa8gida que l\'havia espantada. La va col\xc2\xb7locar prop de Zeus i li va retre honors divins._NEWLINE_Aquesta imatge, segons la llegenda, va estar a l\'Olimp un temps, fins que un dia Zeus va intentar violar Electra i la noia es va refugiar vora l\'est\xc3\xa0tua, com per damanar la seva protecci\xc3\xb3. Zeus va fer caure l\'est\xc3\xa0tua des de dalt de l\'Olimp, i el Pal\xc2\xb7ladi va anar a caure al mateix lloc de la Tr\xc3\xb2ade on en altre temps havia caigut Ate, al "tur\xc3\xb3 de l\'error". Va caure davant de la tenda d\'Ilos, el m\xc3\xadtic fundador d\'Ilion\xc2\xa0(Troia), quan aquest estava construint la ciutat. Aquest succ\xc3\xa9s va ser interpretat com un indici de l\'aprovaci\xc3\xb3 divina a la fundaci\xc3\xb3, i en conseq\xc3\xbc\xc3\xa8ncia, se li va construir un temple i es va rendir culte a la imatge pensant que mentre ella estigu\xc3\xa9s a la ciutat aquesta seria inexpugnable. Posteriorment, en un incendi que va sofrir el temple, Ilos va aconseguir rescatar l\'est\xc3\xa0tua i va quedar cec, doncs no estava perm\xc3\xa8s que la vei\xc3\xa9s cap home. Despr\xc3\xa9s d\'aplacar a Atena, li va ser retornada la vista._NEWLINE_Existeixen altres versions sobre l\'origen de l\'est\xc3\xa0tua divina. Es deia que Crisa, en casar-se amb D\xc3\xa0rdanos, havia aportat com a dot uns regals que havia rebut d\'Atena: els Paladiones i altres s\xc3\xadmbols divins en els misteris dels quals havia estat instru\xc3\xafda. Algunes tradicions deien que el Pal\xc2\xb7ladi era d\'os, i que havia estat fet dels ossos de P\xc3\xa8lops, concretament de l\'os de la seva espatlla. Paris l\'hauria robat a Esparta quan va raptar Helena. Una altra llegenda m\xc3\xa9s tardana deia que Tros, l\'avantpassat de l\'estirp troiana, havia rebut el Pal\xc2\xb7ladi d\'un bruixot anomenat Asi, i que en honor seu tot el continent havia rebut el nom d\'\xc3\x80sia.\n_START_SECTION_\nVersions sobre el seu dest\xc3\xad\n_START_PARAGRAPH_\nDurant la guerra de Troia, quan els aqueus es van assabentar per Helena\xc2\xa0que un requisit indispensable per conquerir la ciutat era aconseguir abans el Pal\xc2\xb7ladi, van encarregar aquest efecte a Diomedes i a Odisseu, que van realitzar amb \xc3\xa8xit la seva comesa. De vegades es considerava que Helena va ajudar a robar el Pal\xc2\xb7ladi. Existia controv\xc3\xa8rsia sobre si qui finalment ho va robar va ser Diomedes o Odisseu. Fins i tot circulava una versi\xc3\xb3 segons la qual Odisseu va tractar de matar per l\'esquena a Diomedes despr\xc3\xa9s del robatori per ser l\'\xc3\xbanic que port\xc3\xa9s el Pal\xc2\xb7ladi als aqueus, per\xc3\xb2 Diomedes va veure reflectit a trav\xc3\xa9s de la lluna la lluentor de l\'espasa i, despr\xc3\xa9s de treure la seva espasa tamb\xc3\xa9, va obligar a Odisseu a caminar davant d\'ell. Aix\xc3\xad s\'explicava el proverbi la necessitat de Diomedes, que significava fer alguna cosa contra la seva voluntat. Altres versions asseguren que la va portar Agam\xc3\xa8mnon a Argos; o Menelau\xc2\xa0a Esparta; o Demofont\xc2\xa0a Atenes, etc._NEWLINE_Una altra de les versions m\xc3\xa9s esteses assegura que els troians van ocultar l\'aut\xc3\xa8ntic Pal\xc2\xb7ladi en un lloc inaccessible i que Diomedes i Odisseu se\'n va endur una c\xc3\xb2pia, mentre que la imatge original rest\xc3\xa0 a Troia i va ser la portada despr\xc3\xa9s per Enees a It\xc3\xa0lia._NEWLINE_Tamb\xc3\xa9 existeix una versi\xc3\xb3 en la qual el Pal\xc2\xb7ladi apareix encara en el temple d\'Atena durant el saqueig de Troia: va ser l\'est\xc3\xa0tua davant la qual va suplicar protecci\xc3\xb3 l\'endevina troiana Cassandra abans de ser arrossegada i violada per Ajax el petit. Es deia que l\'est\xc3\xa0tua, horroritzada davant l\'ultratge sofert per Cassandra, havia elevat els seus ulls cap al cel._NEWLINE_Paus\xc3\xa0nias recull altres tradicions sobre la destinaci\xc3\xb3 del Pal\xc2\xb7ladi. Entre els tribunals de just\xc3\xadcia d\'Atenes hi havia l\'anomenat tribunal del Pal\xc2\xb7ladi, on tenien lloc els judicis pels quals havien com\xc3\xa8s assassinats involunt\xc3\xa0riament._NEWLINE_El mateix Paus\xc3\xa0nias, no obstant aix\xc3\xb2, es mostrava en desacord amb una creen\xc3\xa7a que hi havia a Argos sobre que en aquesta ciutat es trobava el sepulcre de Deianira i el de Helen, fill de Pr\xc3\xadam, juntament amb la imatge d\'Atena que va ser portada de Troia. Paus\xc3\xa0nias assenyala que \xc3\xa9s evident que el Pal\xc2\xb7ladi va ser portat a It\xc3\xa0lia per Eneas._NEWLINE_Una altra tradici\xc3\xb3 esmentada per Plutarc era que un descendent de Diomedes anomenat Ergieu, amb la col\xc2\xb7laboraci\xc3\xb3 de T\xc3\xa8men i L\xc3\xa8agre, havia robat el Pal\xc2\xb7ladi d\'Argos. Despr\xc3\xa9s L\xc3\xa8agre va traslladar l\'est\xc3\xa0tua a Esparta, on va ser ben rebuda i col\xc2\xb7locada en un temple dedicat a les Leuc\xc3\xadpides. En consultar amb l\'oracle de Delfos, els espartans van rebre la resposta que un dels qui havia robat el Pal\xc2\xb7ladi havia de ser el seu guardi\xc3\xa0, i per tant al costat del temple de les filles de Leucip van construir un temple dedicat a Odisseu.\n_START_SECTION_\nEl Pal\xc2\xb7ladi a Roma\n_START_PARAGRAPH_\nLa tradici\xc3\xb3 romana suposava com a veritable la llegenda que deia que Eneas havia fugit de Troia amb el Pal\xc2\xb7ladi i l\'havia portat a It\xc3\xa0lia. Es creia que aquesta est\xc3\xa0tua sagrada es trobava custodiada en el temple de Vesta a Roma._NEWLINE_L\'any 241 aC hi va haver un incendi al temple de Vesta. El Pont\xc3\xadfex M\xc3\xa0xim Luci Cecili Metel va entrar en el temple fins a la cel\xc2\xb7la, l\'acc\xc3\xa9s a la qual estava prohibit fins i tot per a ell i va aconseguir salvar de les flames el Pal\xc2\xb7ladi i altres objectes sagrats vinculats a la superviv\xc3\xa8ncia de Roma. Va quedar cec a conseq\xc3\xbc\xc3\xa8ncia d\'aquesta acci\xc3\xb3._NEWLINE_Existeix un petit cap mutilat d\'Atenea Promacos a l\'"Antiquarium Palatino" de Roma que va ser trobat al Palat\xc3\xad i que alguns autors identifiquen com la representaci\xc3\xb3 del Pal\xc2\xb7ladi.'